khistorydata/jeongjo-sjw-relations huggingface dataset:
정조 6년
備忘記。惠慶宮端午帖。大殿端午帖入格。只是一人。事體所在。誠極未安。更自本院抄啓。待明朝出韻科次。
정조 6년
趙興鎭病。代以車鳳運爲假注書。趙瑍。以吏曹言啓曰。今此宗廟各陵端午祭祀官兼大祝。皆以侍從塡差。而時無職名人員。令該曹口傳付軍職。何如。傳曰。允。趙鼎鎭啓曰。今此端午帖製述人中。時無職名人。令該曹口傳付軍職。何如。傳曰。允。
정조 6년
兵曹口傳政事。副司直李性源。副司果金翊休朴聖泰宋銓洪文泳朴天行林道浩姜彝正崔烜李羽晉嚴思憲金孝眞尹尙東吳泰賢權裕趙恒鎭鄭德弼魚錫㱓李顯模徐配修尹長烈。
정조 6년
傳于李世奭曰。中官李得完。令該府拿處。
정조 6년
李世奭。以備邊司言啓曰。因慶尙監司趙時俊牟還作錢狀啓。有今日內草記稟處之命矣。咸安等八邑牟還。久爲病民之端。道臣先請代錢。民願今又如此。則趁開倉劃卽變通。乃是不可已之政。依狀請限五萬石。以錢代捧。而移作之際。如或不便。則上送賑廳。以爲商量區處之地。價本則詳定與時直間。往復賑廳。歸一酌定事。分付。何如。傳曰。允。
정조 6년
壬寅五月初三日卯時。上御誠正閣。抄啓文臣課講入侍時。右承旨徐有防。右副承旨李世奭。假注書趙衍德。記注官金健修金鳳顯。以次進伏訖。上曰。試官除拜禮直爲入侍。講官只一員式進講事。分付。賤臣承命出。與試官沈念祖鄭志儉偕入進伏。仍命開講。檢書官呼李宗燮名。進講孟子第七卷。上曰。見今日氣稍熱。講秩已畢。宜有闊狹之道。以大文之最小者。爲講章。可也。讀訖。上。下詢文義。宗燮對曰。云云。念祖等發問文義。宗燮曰。云云。文義見摛文院講義命收栍。宗燮退出。上曰。講製定式。始自今月至處暑間。以講義發問乎。志儉曰。然矣。李顯默進講。上曰。爾與李顯道爲幾寸乎。顯默曰。爲十寸親矣。上曰。李顯道所修筵說。極甚敏贍。可合抄啓之選矣。有防曰。其才識果合此選矣。上曰。講官連三次居首後。以李顯道。代其抄啓之選。則好矣。有防曰。初不見被於抄啓。人皆稱屈矣。讀訖。命收栍。顯默退出。朴宗正進講背講。上曰。善誦矣。講訖。命收栍。宗正退出。洪仁浩進講。上曰。向日製進。皆有窩記。大體善作。而求書云云。爽實故批抹矣。讀訖。命收栍。仁浩退出。鄭東俊進講。講訖。命收栍。東俊退出。上曰。海伯除拜。已至三日。尙無上疏。是何故也。有防曰。未付節度使。故不得上疏云矣。上曰。兵判出仕。然後可以付職矣。有防曰。然矣。命退。諸臣以次退出。
정조 6년
行都承旨嚴璹坐直。左承旨趙煥坐。右承旨李世奭坐直。左副承旨徐鼎修坐。右副承旨鄭宇淳坐。同副承旨林錫喆未肅拜。注書趙興鎭病李祖承病。假注書趙衍德藥院直車鳳運仕直。事變假注書李顯道仕。
정조 6년
常參經筵。取稟。傳于鄭宇淳曰。停。
정조 6년
傳于嚴璹曰。大臣備局堂上引見。
정조 6년
傳于李世奭曰。右承旨與監印堂上入侍。
정조 6년
傳于李世奭曰。寶鑑七十件活印次所入白綿紙及白休紙七百斤。入于廂庫。
정조 6년
以吏曹參議鄭志儉牌不進罷職傳旨。傳于李世奭曰。只推。更爲牌招。
정조 6년
以吏曹參議鄭志儉。再牌不進罷職傳旨。傳于趙煥曰。無端違牌。有甚所執。欲效族侄銓郞之處義乎。堂上官之公然再違。亦關國體。從重推考。待明朝。更爲牌招。
정조 6년
李世奭啓曰。兵曹判書鄭好仁牌不進。推考傳旨。今方捧入。而傳授命召。一時爲急。更卽牌招。何如。傳曰。允。
정조 6년
傳于李世奭曰。承旨前望單子。兵曹參議前望單子入之。
정조 6년
傳于鄭宇淳曰。新除授承旨。牌招察任。
정조 6년
嚴璹啓曰。左承旨趙煥不爲仕進。卽爲牌招。何如。傳曰。允。
정조 6년
以左承旨趙煥牌不進罷職傳旨。傳于徐鼎修曰。許遞。前望單子入之。入之。李亨元落點。
정조 6년
傳于徐鼎修曰。新除授承旨。牌招察任。
정조 6년
刑曹參議前望單子入之。趙鼎鎭落點。
정조 6년
有政。吏批。判書李命植牌不進。參判鄭一祥進。參議鄭志儉牌不進。左承旨趙瑍進。啓曰。判書李命植。參議鄭志儉。竝牌招不進。小臣獨政未安。何以爲之。敢稟。傳曰。仍爲之。
정조 6년
李世奭。以吏曹言啓曰。本曹郞官今當差出。而前望中無故之人。只有二人。以二望擬入之意。敢啓。傳曰。知道。
정조 6년
以徐晦修爲戶曹參判。金載瓚爲吏曹正郞。尹尙東爲西學敎授。金翊休爲南學敎授。李顯模爲校理。鄭好仁爲軍器提調。前府使田翊顯。今加嘉善加資事。承傳。進士金景行贈吏參例兼。通德郞金時謙贈吏議。以上廣州府尹金履禧考祖考。依法典追贈。以李羽晉爲兵曹正郞。金孝眞爲佐郞。權坪爲軍資正。兵批。判書鄭好仁入直進。參判蔡弘履差祭。參議趙時偉移拜承旨。參知柳誼病。左承旨趙煥進。以鶴林君焴爲都摠管。申㬚爲宣傳官。金明遇爲五衛將。柳心源爲都摠經歷。高信爲尙州營將。孫澤爲全羅左水虞候。李慶會爲廣州中軍。副護軍田翊顯李明運。副司直朴取源。副司果丁俔祖。
정조 6년
備忘記。關東御史斯速還朝之意。下諭。今至畿甸出道之邑乎。否則何不傳致有旨。令備局問于該道監司。
정조 6년
以校理徐有成製進端午帖。傳于徐鼎修曰。昨已申飭。則今此製進帖詞。全欠人事。當該製述官徐有成爲先推考。
정조 6년
傳于徐鼎修曰。祭報府不能修整預待。致有疎虞之處。吏曹堂上從重推考。郞廳拿處。
정조 6년
嚴璹啓曰。奎章閣檢校待敎徐龍輔。以吏曹正郞拿處事。命下矣。所帶檢校待敎。依定式減下之意。敢啓。傳曰。若以差祭不審。有拿處之命耶然。則事在未遞時。此郞官。不可以已遞偉漏。至於玆事。卽報府謄入時漏書事也。
정조 6년
壬寅五月初四日辰時。上御誠正閣。原任一提學一直提學時任二直提學入侍時。原任一提學徐命膺。一直提學鄭民始。時任二直提學鄭志儉。右承旨趙鼎鎭。假注書趙衍德。記注官金健修金鳳顯。以次進伏訖。上曰。監印堂上來待乎。鼎鎭曰。尙未入來。故連爲催促矣。上曰。爲卿有御製七律。卿其觀之。命膺進覽訖。奏曰。寶什璀璨。恩數曠絶。非但一門之榮耀。實是前古之罕有。臣不勝惶感無地矣。民始曰。如此隆眷。果是曠世之恩矣。上曰。二直提學。奉敎書此。必有與榮之喜。而在卿亦不無潤筆之資矣。志儉曰。臣果操心。故不得善書矣。上曰。卿欲造閣置之乎。命膺曰。非私室所可奉安。卽當建閣矣。上曰。雷淵集雖有御製序文。而無此七律。在卿尤有榮焉矣。命膺曰。臣之父子。偏被隆恩。無地圖報。只切惶隕矣。上曰。跋文領相當作之矣。命膺曰。將欲受之於領相矣。上曰。領議政入侍。賤臣承命出。與徐命善偕入進伏。上曰。左右相已爲出去乎。命善曰。姑未出去矣。上曰。欲使卿爲觀御製。特召之耳。命進覽。命善覽訖。奏曰。此是臣家寶藏。而實是前古所無之隆眷矣。命膺曰。自臣家先世。亦是所無之事矣。命善曰。臣兄之文。固未知合爲傳世。而賴此宸翰。可得永世珍傳。尤不勝刻骨感恩矣。上曰。卿是涵齋之孫乎。命膺曰。然矣。上曰。領相仍作跋文。可也。命善曰。臣雖不善文。當爲撰出矣。上曰。內閣諸臣。必當賡韻。卿其受去。可也。仍命命膺先退。命善曰。俄間泄候。若何。上曰。差勝矣。命善曰。所御室極甚狹窄。當此極暑之時。移御書香閣。宜矣。民始曰。領相之言。誠好矣。命善曰。臣有區區仰達者。臣之所帶扈衛大將。今至五年。欲遞未解。亟賜體諒。宜矣。上曰。卿言過矣。上曰。左副承旨承牌乎。時偉曰。陳疏到院。故仍卽出給矣。上曰。左副文學頗裕。爲人亦善。予庸嘉乃矣。命善曰。文如其人。自來儕流中素所推詡者矣。上曰。此承宣來頭亦當居銓地矣。命善曰。此人地處亦好。雖直通銓望。當叶時議。而古亦有例矣。上曰。今番端午帖製進。俱不成說。而至於朴聖泰所製。尤極駭怪矣。命善曰。無一張可觀。誠是意外矣。上曰。李時秀課製。可謂名作矣。民始曰。此人聞見旣博。故所製如此矣。上曰。洪仁浩亦善作矣。民始曰。日前課講。只有五員進參。是亦可怪矣。上曰。春榜中亦當有應選之人矣。命善曰。然矣。上曰。兵判之前後注擬。專出秉公。是甚可嘉矣。命善曰。然矣。命大臣先退。上曰。監印堂上入侍。賤臣承命出。與鄭昌聖沈念祖偕入進伏。上曰。寶鑑先印者。先爲自內閣入之。而所刻今爲幾板乎。昌聖曰。設刻甚艱。一日所刻。三日爲一板矣。上曰。何當畢役乎。昌聖曰。姑未的知。而七月晦間。似當告完矣。上曰。本館鑄字。合爲幾何乎。念祖曰。雖多有所儲。而刻樣不同。有難合而用之矣。上曰。大鑄字用處甚少。今若以續綱目。所印小字。更鑄萬餘字。則文集及小小冊子。可以印出。須與徐奉朝賀相議。問其所入於箕營爲之。可也。念祖曰。此鑄字甚妙。若鑄成則可印許多書冊矣。上曰。校書正字。近來連爲入直乎。念祖曰。亦一向獨番云矣。上曰。向日成大中仍任傳敎。以奉常寺官員。除本司入直事。有所云云。政院何不頒布乎。其委折承旨出去後査問。可也。命書傳敎曰。新除授吏曹參議。牌招察任。上曰。海伯之見遞。在渠可謂狼狽矣。昌聖曰。以聖上涵容之恩。僅得支過矣。畢竟僨事。誠爲嘅歎矣。上曰。雖欲百口保之。俄於賓對。筵臣以居官使酒。迭奏爲過。予果不得已譴罷矣。昌聖曰。渠旣自速之辜。雖欲曲貸。何可每每如是乎。命退。諸臣以次退出。
정조 6년
行都承旨嚴璹藥院直。左承旨趙時偉坐直。右承旨鄭志儉未肅拜。左副承旨李世奭坐。右副承旨徐鼎修坐直。同副承旨林錫喆未肅拜。注書趙興鎭仕李祖承病。假注書趙衍德藥院直。事變假注書李顯道仕。
정조 6년
以左副承旨徐鼎修。牌招啓辭。傳于趙時偉曰。牌招。
정조 6년
傳于趙時偉曰。差祭承旨許遞。前望單子入之。
정조 6년
承旨前望單子入之。尹師國申應顯落點。
정조 6년
傳于趙時偉曰。新除授承旨申應顯。聞已差祭。許遞。前望單子入之。
정조 6년
趙時偉啓曰。新除授左承旨尹師國。方在奪告身中。何以爲之。敢稟。傳曰。前望單子入之。
정조 6년
傳于趙時偉曰。軍士房承旨同副承旨入侍。
정조 6년
傳于徐鼎修曰。下直守令留待。
정조 6년
傳于徐鼎修曰。下直守令入侍。
정조 6년
徐鼎修啓曰。假注書車鳳運。身病猝重。勢難察任。今姑改差。何如。傳曰。允。
정조 6년
吏曹參議前望單子入之。徐有防落點。
정조 6년
有政。吏批。行判書李命植牌不進。參判鄭一祥進。參議徐有防式暇。左承旨趙時偉進。吏批啓曰。判書李命植牌招不進。參議徐有防式暇。小臣獨政未安。何以爲之。敢稟。傳曰。仍爲之。以林錫喆爲承旨。李鼎揆爲獻納。金宇鎭爲兵曹參議。李𡊠爲知義禁。文躍淵爲思陵令。鄭東元爲長興主簿。興陽縣監林濟遠仍任事。承傳。故佐郞黃瓛贈吏參例兼。黃海監司黃昇源考。
정조 6년
再政。以睦祖永爲刑曹佐郞。李洛秀爲光陵參奉。
정조 6년
兵批。判書鄭好仁病。參判蔡弘履入直進。參議未差。參知柳誼病。右副承旨徐鼎修進。副司直趙煥申應顯鄭宇淳林錫喆李在學。
정조 6년
假注書車鳳運改差。代以楊致鶴爲假注書。
정조 6년
徐鼎修。以禮曹言啓曰。臣有寧。與議政府右參贊臣鄭尙淳。端午物膳眼同看品封進。而其中櫻桃體小品劣。不合御供。故累次退却改備。而猶有未盡。此雖由於旱乾不善成熟之致。而莫重進獻之物。如是未洽。事甚可駭。該署提調從重推考。當該封進官。拿問處之。何如。而物種則萬無更退改色之路。不得已捧入。臣等不勝惶恐之意。敢啓。傳曰。知道。
정조 6년
又以禁衛營言啓曰。本營把摠任希莘。身病猝重。勢難察任。改差。何如。傳曰。允。
정조 6년
又以義禁府言啓曰。承政院事變假注書李敬行。拿囚之意。敢啓。傳曰。捧供以聞。
정조 6년
又以義禁府言啓曰。承傳色中官金壽民。拿囚之意。敢啓。傳曰。捧供以聞。
정조 6년
又以義禁府言啓曰。前獻納柳孟養。拿囚之意。敢啓。傳曰。捧供以聞。
정조 6년
又以義禁府言啓曰。副司果洪文泳姜彝正。弘文館校理尹東晩。副司果吳泰賢權裕等推考事。傳旨啓下矣。洪文泳尹東晩等。今方待命。卽爲拿囚。而姜彝正時在洪忠道公山地。吳泰賢時在京畿龍仁地。權裕時在韓山地云。依例發遣府羅將。竝拿來。何如。傳曰。允。
정조 6년
又以義禁府言啓曰。黃海道假都事海州判官金宗範。令該府拿問査處事。傳旨啓下矣。金宗範時在任所云。依例發遣府羅將拿來。何如。傳曰。待監司交龜拿來。
정조 6년
又以義禁府言啓曰。端午帖製述官副司果朴聖泰。拿囚之意。敢啓。傳曰。不過申飭。分揀放送。
정조 6년
又以刑曹言啓曰。黃海道海州居幼學李光國擊錚據。與洪栻山地相訟事啓下。行査遲滯委折。自本曹措辭嚴關。待報來枚擧草記事。命下矣。依傳敎。發闕査問於本道監營。則前監司李敬養。方在削職中。不得行公。假都事海州判官金宗範。有所報來。而以爲海州李光國山訟査決事。漢城府啓下關文。去三月十三日。到付本營。故訟隻洪栻捉送之意。發關分付于洪栻所居安岳郡矣。該郡守牒報內。洪栻本以京中之人。一時來寓。已爲身故。其子智默。還歸京城云。故以洪智默捉送事。同月二十三日。移文京兆矣。四月初九日。京兆回移。始爲來到。而智默下往伊利地云。故十四日。更爲移文於畿營。而如是往復之際。自不免遲滯云矣。敢啓。傳曰。本營之距安岳。旣非絶遠之程。則曹關到付過十日之後。始乃移文京兆。何也。況京兆回移到付。在於去月十四日。則至晦日又不捉來。敢以遲滯之由煩浼者。前道伯所爲。萬萬放恣。特敎査問。事體尤何等至嚴。而所謂首實之報。又如是其沒實。此不無欺隱周遮之跡。事之駭痛。孰甚於此。嗤彼使酒之人。雖難貢以常情。獨不恤國綱之因此虧損。前監司李敬養。從當更爲嚴處。而假都事之聽命。道伯終不詳細論報。尤極無狀。若有嚴畏朝令之心。焉敢乃爾。當該假都事罪狀。令該府拿問査處。以懲外邑頑慢之習。該營校吏。自本曹星火捉致。嚴問取招以聞。
정조 6년
又以刑曹言啓曰。健元陵端午祭進去奉常寺熟手庫直等。自本曹從重科治事。命下矣。當該熟手李壽夢庫直林好文等處。祭品中藥果之外則焦黑中不濃熟委折。嚴加査問。則渠等皆以不善擧行。無辭遲晩矣。取考律文。則續大典祭祀條有曰。祭物未精潔者。依一座全缺律論。大明律祭享條有曰。一座全缺者。杖一百。李壽夢林好文等。以此杖一百照律。收贖放送之意。敢啓。傳曰。知道。
정조 6년
又以刑曹言啓曰。依下敎。惠陵端午祭獻官金頤柱帶去宮奴東彬處吸草橫臥於丁字閣簷階下罪狀。各別嚴問。而渠旣無辭自服矣。取考律文。則大明律宮殿門擅入條有曰。擅入宮殿門者。杖六十。徒一年。罪人奴東彬。以此律旁照。杖則收贖。洪忠道新昌縣定配所。卽爲押送之意。敢啓。傳曰。知道。
정조 6년
禁府啓目。延安府使李樂培原情云云。傳旨內辭緣。泛稱遲晩。刑推得情何如。判付啓。迎送有弊。且當農節。付過放送。使之待城門開。還官爲良如敎。
정조 6년
又啓目。承傳色中官金壽民原情云云。傳旨內辭緣。泛稱遲晩。所當請刑是白乎矣。長番內侍勿爲請刑。旣有先朝授敎。議處何如。判付啓。分揀。姑爲付過放送爲良如敎。
정조 6년
又啓目。吏曹假郞廳金興弼原情云云。傳旨內辭緣。泛稱遲晩。刑推得情何如。判付啓。分揀。付過放送爲旀。吏曹假郞之以一人。無或經年隨行。業有飭敎。而近來郞官。全昧古例。卽一痼弊。雖以此事言之。成命之下。亦不遵行。事之駭然。容有其已。自政院更加嚴飭。此後假郞差出一款。一依古例爲之爲良如敎。
정조 6년
又啓目。事變假注書李敬行原情云云。傳旨問目內辭緣。泛稱遲晩。刑推得情。何如。判付啓。誤傳傳敎除良。瞞告一款。極爲痛駭。從重勘處爲良如敎。
정조 6년
禁府照目。前獻納柳孟養矣。下諭後過限不上來。依定式推考罪。笞五十收贖。解見任。別敍。私罪。奉敎。多年記注。熟知面目乙仍于。每於前望。連爲落點是如乎。豈可一向違傲。此後段。閑漫官職。行公何妨。仍卽分揀放送爲良如敎。
정조 6년
又照目。副司果洪文泳。校理尹東晩等矣。自有端午帖以來。未有若今番之不成樣。稱頉之數。至於十六人之多。此亦紀綱所在。竝推考罪。各笞五十收贖。解見任。別敍。私罪。奉敎。竝只今日內。分揀放送爲良如敎。
정조 6년
吏曹參議鄭志儉疏曰。伏以。臣於見職。卽是宿硏之地。不必更用辭巽。而第有目下萬萬難安者。本曹參判臣鄭一祥。與臣爲族昆弟。一時之竝占銓衡。非獨門闌切滿盈之懼。抑亦朝廷有苟艱之歎。揆諸公格。雖無應避。律以私義。實難冒據。況又近例。斑斑可考。在臣家則判府事臣鄭弘淳爲亞銓時。判府事臣鄭存謙。以三銓。引義蒙遞。在他人則平安監司臣徐浩修爲亞銓時。前承旨臣徐有防。亦以三銓。陳疏獲解。今臣所處。族親旣同於彼此。職名無異於前後。人則褫鞶。臣獨彈冠。不但乖一身之廉隅。駭四方之觀聽。其於朝家體下之恩。豈或一許而一靳也哉。天牌嚴臨。趨承無路。玆敢略陳短章。仰瀆崇嚴。伏乞聖明。俯賜諒察。亟遞臣所帶吏曹參議之任。以安私分。千萬幸甚。臣無任屛營祈懇之至。省疏具悉。誠如疏辭。不無所據。本職許遞。
정조 6년
壬寅五月初五日寅時。上御春塘臺。武藝別監試藝入侍時。訓鍊大將具善復。御營大將李柱國。左承旨趙時偉。假注書趙衍德。記注官金健修金鳳顯。以次進伏訖。上曰。日氣頗熱。試藝分兩庭。以朝前畢試。可也。仍命試藝。善復曰。當以月刀先試乎。上曰。可矣。上曰。昨年四等試藝。連不設行。末乃一朔內試之。故事多苟艱矣。善復曰。今年則已試春夏兩等矣。上曰。試藝中不能善技者。勿試之。可也。善復承命分付。上曰。朴基豐。今以領船上來。其於迎送之際。民邑之弊。不可不念。祥原郡守姑未下直。則以順川郡守相換。無妨矣。善復曰。聖敎誠好矣。上曰。順川祥原相換單子。卽爲書入事。分付。賤臣承命出傳。命書傳敎曰。未下直守令。當日辭朝。上曰。左承旨。牌招事。分付。賤臣承命出傳。時偉曰。右副承旨昨日奉審之行。落馬致傷。尙未差勝云矣。命書傳敎曰。右副承旨聞有實𧏮云。許遞。前望單子入之。又命書榻敎曰。吏曹參議前望單子入之。試藝訖。善復曰。武藝別監接濟之道。宜有區劃之政。而尙未求得。是可悶矣。上曰。卿言果然矣。予每思量。終無善道。卿其査得可給之物。可也。善復曰。臣謹當搜問矣。上曰。來頭使行。御將誠甚合宜。該曹何不以武宰差送乎。時偉曰。古則有武臣差遣之事矣。上曰。御營廳近甚空虛。何以則有復舊之道乎。柱國曰。如設鑄錢。則庶有補益之道矣。上曰。此亦有弊。有難輕許矣。命退。諸臣以次退出。
정조 6년
壬寅五月初五日午時。上御誠正閣。軍士房承旨與刑曹判書奉常提調入侍。同副承旨與下直守令同爲入侍時。刑曹判書徐有隣。奉常提調金文淳。右副承旨李世奭。同副承旨徐鼎修。假注書趙衍德。記注官金健修金鳳顯。守令申致權等。以次進伏訖。上曰。今番各陵享祀獻官。諸執事。俱不致精。多至執頉。究厥所爲。極甚無狀。致此欠潔。雖非本寺提調之罪。而亦不可不嚴加申飭。觀夫健元陵祭需中。藥果太半未熟。全不成樣。至於溫陵。木麵截如大指。色亦欠白。此不可不卽速釐正。而論其事由。專出於熟手之弊。若勘其罪。可謂誅不勝誅。而至於兩陵熟手。宜有重勘。其中禧陵祭需稍潔。此熟手亦足可嘉。卽當施賞。以示勸懲之道。提調招致諸熟手。詳細知委。此後如復有此等之弊。竝施刑配事。嚴明分付。欲救此弊。有何好策。必是郞廳任職不實之致。是甚可悶矣。有隣曰。提調欲陳此弊而未果。大抵本寺郞廳。俱是成均校書出身。故熟手輩全不忌憚。各件祭需。致此欠潔之患矣。命書傳敎曰。惠陵獻官金頤柱。多率徒隷。扶挾陞降。甚至帶去之宮奴。吸草橫臥於丁閣簷階下。事之駭痛。孰甚於是。國綱之掃地。姑捨是。莫重之地。有此無前之擧。亟施徒配之典。溫陵獻官李枰。擅離安香之廳。從以着笠出入。獻陵獻官吳載紹。徽陵獻官李亨元。己罪已可知之。竝令該府拿問處之。健元陵典祀官鄭致淳。弘陵典祀官徐配修。渠輩所爲。俱極萬萬無狀。竝令該府拿問。各別嚴繩。旣示懲勵之典。宜令奬勸之方。禧陵典祀官孫碩周。整衣監造。不離跬步。兩次摘奸。一如前狀。曾聞是北人云云。奉法之誠。極可嘉也。陞敍調用。上曰。徐配修與卿爲幾寸乎。有隣曰。十三寸矣。上曰。聞是能文之人。而講則居不。製述則居外。似或未瑩而然矣。有隣曰。自是儒家人。故事多生疎。至於今番享祀。亦如此矣。命書傳敎曰。遍審各陵。不執頉處甚尠。些少執頉。今番特從寬典。姑勿論。而顯陵參奉趙雲紀。莫省陵屬之去處。有此周遮之擧措。拿處。園軍執頉。曰有去處云。而不可全然無罪。永祐園參奉金復淳爲先推考。至於本陵。則祭品之監造。祭物之封裹。其他擧行。非但爲諸陵官之最。殊極可嘉。光陵令崔宇觀。參奉鄭東元。六品遷轉。已陞六者。陞敍。上曰。光陵陵官。其於熟設之時。輒躬自照檢云。極爲可嘉。其在勸懲之道。不可無施賞之典。故有此下敎耳。又命書傳敎曰。光陵獻官西春君燁。典祀官蔡挺夏。贊者申斗七。謁者崔宅華。獻陵典祀官愼師稷。崇陵獻官趙英鎭等。紅箭門內。俱有帶隷攔入之罪。比諸吳載紹等。不無輕重。今番則姑先推考。後勿如是之意。自政院招致另飭。靖陵典祀官金星甲。溫陵典祀官金再郁。所管祭品。多有欠精之事。而渠輩何足深責。太常胥隷。纔令該提調嚴飭。星甲等。亦自政院招致。立庭嚴飭。分付後退送。又命書榻敎曰。宗簿直長任時習。東部都事金尙選。令該府拿問處之。命文淳先退。命書傳敎曰。政官牌招開政。又命書傳敎曰。曾聞重臣言。以摘奸之反有弊端爲言。以此陵園時享。近來罕遣摘奸。此非忽於審察而然。至於今番。則以祭品事。纔有別般申飭。欲知勤慢之何居。不得已遍送摘奸矣。片時執頉。若是夥然。國綱可謂末如之何。其中齋官之尤無狀人。方欲處分。此後更有執頉之處。獻官陵官。均有重罪。令禮曹各別嚴飭。諸陵官處祀品諸事。專係太常。若無別般釐弊之擧。享所執頉。將無已時。俄筵提調親聽飭敎。使之着意釐正。如是下敎之後。宿弊如前。則提調當先被不職之罪。以此知悉。上曰。各陵獻官執事之執頉事件。自政院錄送該府。以此發問目取招。可也。命有隣先退。上曰。守令進前。洪州牧使申致權進伏。上曰。本州素稱難治。而其中最可慮者。人心尙未底定。先卽着念爲治。至於稅船等事。卽一餘事。爾其善爲也。七事則以侍從不問。宣諭聽于政院。可也。命先退。祥原郡守朴基豐進伏。上曰。爾則再典郡邑。故不問七事。宣諭聽于政院。必以再明日發程。可也。命先退。順川郡守尹壽民進伏。上曰。爾之移拜此邑。誠善爲矣。壽民曰。感恩無地矣。上曰。本郡距京絶遠。多有弊瘼云。善爲釐革。且吏習極甚駭痛云。亦爲束濕。可也。命退。諸臣以次退出。
정조 6년
行都承旨嚴璹藥院直。左承旨趙時偉坐。右承旨鄭志儉坐。左副承旨李世奭坐直。右副承旨徐鼎修坐。同副承旨林錫喆坐直。注書趙興鎭病李祖承病。假注書趙衍德藥院直楊致鶴仕直。事變假注書李顯道仕。
정조 6년
傳于鄭志儉曰。左承旨與提調入侍。
정조 6년
傳于趙時偉曰。右承旨。牌招。
정조 6년
傳于林錫喆曰。右副承旨馳詣景慕宮。奉審摘奸以來。
정조 6년
趙時偉。以奉常官員提調意啓曰。禧陵熟手。自本寺施賞事。命下矣。禧陵進去熟手池弘一。木一疋。布一疋施賞之意。敢啓。傳曰。知道。
정조 6년
林錫喆。以兵曹言啓曰。政院上直書吏一竝自兵曹拿入。標信啓請不爲提醒委折。査問草記事。命下矣。依傳敎。政院上直書吏池在弘等五人。竝爲拿入。嚴問取招。則所供內。未卽提醒。以致遲延。未卽仰稟之罪。萬死無惜。納供之意。敢啓。傳曰。如是草率捧供。使司謁往問。可也。何必令爾曹。夜中張炬。大喝發問目取招乎。
정조 6년
李世奭。以義禁府言啓曰。端午物膳封進官掌苑署別提崔鳳民。拿囚之意。敢啓。傳曰。知道。
정조 6년
李世奭。以義禁府言啓曰。惠陵獻官金頤柱。亟施徒配之典事。承傳啓下矣。金頤柱。洪忠道洪州牧龍谷驛。徒三年定配。而以承傳內辭意。具罪目依例。發遣府書吏。押送配所。何如。傳曰。允。
정조 6년
李世奭。以義禁府言啓曰。溫陵獻官李枰。獻陵獻官吳載紹。徽陵獻官李亨元。健元陵典祀官鄭致淳。弘陵典祀官徐配修。貞陵贊者宗簿寺直長任時習。謁者東部都事金尙選。顯陵參奉趙雲紀等。拿囚之意。敢啓。傳曰。知道。
정조 6년
李世奭。以義禁府言啓曰。時囚罪人任時習金尙選照律放送後。草記。鄭致淳從重勘放後。草記。李枰吳載紹分等照律放送後。草記事。命下矣。任時習金尙選等段。判付內問目中紅箭門內云云。稍爽實事。拿問之命。以掌着出入於紅箭門不遠之地事也。至於玆事。旣皆遲晩。更無可問之端。照律。罪取考律文。則大明律違令條有曰。凡違令者。笞五十。名例。有曰。犯私罪。笞五十。解見任別敍。大典推斷條有曰。犯枉法受贓外。笞杖竝收贖云矣。任時習金尙選等。各笞五十收贖。解見任別敍。放送。鄭致淳段。判付內。其矣做錯。一一遲晩。無論事狀之如此如彼。均之爲儱侗。不可以直招。有所參恕。從重勘放罪。李枰段。判付內。無論着笠與着氅衣。焉有獻官爲名者。以便着出門外乎。罪取考律文。則大明律不應爲條有曰。凡不應得爲而爲之。事理重者。杖八十。大典推斷條有曰。犯私罪。杖八十。奪告身三等。犯枉法受贓外。笞杖竝收贖云矣。鄭致淳李枰等。各杖八十收贖。奪告身三等。放送。吳載紹段。判付內。本罪之外。爰辭極其礙眼。專諱實事。亂嚷虛境。甚至享官則忽稱冒忝。擧行則但曰凡諸云云者。寧有此等對供。罪取考律文。則大明律不應爲條有曰。凡不應得爲而爲之。事理重者。杖八十。制書有違條有曰。凡奉制書。有所施行而違者。杖一百。名例。有曰。二罪俱發。以重者論。大典推斷條有曰。犯私罪。杖一百決杖。告身盡行追奪。先朝受敎內。王府決杖者。代以金贖矣。吳載紹從重論。杖一百收贖。告身盡行追奪。放送何如。傳曰。允。如有功議。各減一等。
정조 6년
禁府啓目。健元陵典祀官鄭致淳。弘陵典祀官徐配修等原情云云。傳旨內辭緣。游辭漫漶。泛稱遲晩。究厥罪狀。極爲痛駭。祀典事體。至爲嚴重。所當請刑是白乎矣。曾經侍從勿爲請刑。旣有先朝受敎。竝只上裁。何如。啓。鄭致淳段。其矣做錯。一一遲晩。無論事狀之如此如彼。均之爲儱侗。不可以直招。有所參恕。從重勘放後。草記。徐配修段。欌上衣笠。樽中藁蜜等執頉。皆稱遲晩。擅離祭所一款。原招中漏却到底人事。又知其太歇后。待明朝。更爲開坐。取招爲良如敎。
정조 6년
又啓目。貞陵贊者任時習。謁者金尙選等原情云云。傳旨問目內辭緣。泛稱遲晩。竝只刑推得情。何如。啓。問目中紅箭門內云云。稍爽實事。昨日拿問之命。以常着出入於紅箭門不遠之地事也。至於玆事。渠輩旣皆遲晩。更無可問之端。竝只照律放送後。草記爲良如敎。
정조 6년
又啓目。溫陵獻官李枰。獻陵獻官吳載紹。徽陵獻官李亨元等原情云云。傳旨問目內辭緣。游辭漫漶。泛稱遲晩。究厥罪狀。極爲痛駭。祀典事體。至爲嚴重。所當請刑是白乎矣。曾經侍從。勿爲請刑。旣有先朝受敎。竝只上裁。何如。啓。李枰段。無論着笠與着氅衣。焉有獻官爲名者。以便着出門外乎是旀。吳載紹段。本罪之外。爰辭極其礙眼是如乎。專諱實事。亂嚷虛境。甚至享官。則忽稱冒忝。擧行則但曰諸凡云云者。寧有此等對供。竝只分等照律。放送後。草記。李亨元段。院隷云云。可謂題外之說也。將事而不能致愼。置對而不欲致審。削職放送爲良如敎。
정조 6년
又啓目。楚山前府使李東泰原情云云。問目內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎。議處。何如。啓。本道谷簿事。向來懲勵。何等截嚴是隱。則不出數年。復有此虛擁之弊。此而尋常處之。法將無所措。此囚段。可謂令後之故犯。本律良中加一等勘處。仍以此意。令廟堂別關嚴飭該道。使之抽栍列邑。考其虛實狀聞爲良如敎。
정조 6년
又啓目。掌苑別提崔鳳民原情云云。傳旨內辭緣。泛稱遲晩。刑推得情。何如。啓。除刑推議處爲良如敎。
정조 6년
禁府啓目。事變假注書李敬行矣。判付內誤傳傳敎除良。瞞告一款。極爲痛駭。從重勘處。罪從重論。杖一百收贖。告身盡行追奪。徒三年定配。私罪。奉敎依允。於渠若施不以實之律。至於定配是隱。則如稍知向方之李儒敬輩。合施何律。渠果瞞告。則瞞告而決配。終涉殘忍。配則收贖爲旀。功段依例區別。減一等爲良如敎。
정조 6년
又啓目。顯陵參奉趙雲紀原情云云。傳旨內辭緣。泛稱遲晩。刑推得情。何如。啓。付過放送爲良如敎。
정조 6년
安川君烓疏曰。伏以。臣於朝者筵中。以廟宮享儀事。有所陳達。蓋臣區區一念。竊以爲。聖孝不匱。崇奉之節。庶幾罔間。而太廟大享則無論親行攝行。俱有受誓戒之節。景慕宮大享則雖親行。初無誓戒之節。此臣之所未曉也。孟仲朔享。旣定廟宮之分。而至於誓戒。係是致敬致誠應行之節目。則又何可異同於其間耶。臣之愚見。自來如此。故必欲一番仰陳者久矣。及登筵席。辭未達意。至有以文字書入之命。故玆敢不避煩猥。仰瀆崇聽。伏乞聖明。將臣此章。下詢有司而處之焉。臣於奏對之際。誤以景慕宮親祭時。亦有誓戒之意陳之。退出後問於該曹則不然。此臣之尤有所望於釐正。而若臣錯奏之。失難掩。竝乞鐫免。以靖私分。千萬幸甚。臣無任屛營祈懇之至。謹昧死以聞。答曰。省疏具悉。所陳下該曹。就議大臣稟處。
정조 6년
壬寅五月初六日辰時。上御誠正閣。左承旨與藥房提調入侍時。提調金華鎭。左承旨趙時偉。假注書趙衍德。記注官金健修金鳳顯。醫官吳道炯。以次進伏訖。上曰。六和湯進御後。泄候稍勝。自今日停止。好矣。華鎭曰。此外別無他症乎。上曰。痰滯一樣。神氣不淸。是可悶矣。華鎭曰。閭巷間多有此症。不得卽差。此亦輪氣所祟矣。上曰。痰核漸致堅固。今則開睫極艱。看書亦難。進用何藥則可以得效耶。華鎭曰。如欲速效。則反致有損。勿藥最好矣。醫官旣入侍。卽令診候。宜矣。命道炯診候。道炯入診訖。奏曰。左三部稍得沈遲。右三部尙未快解。連進導痰湯。恐涉未安矣。華鎭曰。近日風氣不調。無至觸傷。宜矣。時偉曰。生冷之屬。必致有損。勿爲進御。宜矣。上曰。近來性厭生冷。故雖生果。亦不進御矣。華鎭曰。王大妃殿進御湯劑。至明日爲五貼矣。上曰。患候大體稍勝。而尙未快復。是甚焦悶矣。華鎭曰。似是痰候所祟矣。上曰。蔘劑多數進御。未知何如矣。華鎭曰。專尙湯劑。則氣候扶元之道。似不如水剌矣。上曰。卿言果然矣。道炯曰。湯劑中減人蔘一錢重煎入。宜矣。上曰。唯。命道炯先退。上曰。見今旱災愈酷。兩麥雖辦失稔。秋農未料登熟。是甚可悶矣。時偉曰。臣聞田家言。則秧葉或致枯傷云。難望有秋矣。上曰。欲設祈雨祭。而民亦不願云。是甚可怪。何間當設行乎。華鎭曰。每年是月初十日則輒有甘霈。故民皆望之。姑觀是日。以爲設行。宜矣。上曰。金尙選。卿之庶三寸乎。華鎭曰。然矣。上曰。今番享祀。有此執頉。誠可怪矣。華鎭曰。果不善爲矣。上曰。徐配修鄭致淳等事極駭然。故亟命勘處。其外諸享官。皆從闊略矣。華鎭曰。今有飭敎。然後可杜方來之弊矣。上曰。都承旨筋力頗壯矣。華鎭曰。然矣。上曰。都承旨以謂。都承旨不爲兵房云。此則未諳古例矣。在前趙曮元景夏。俱以都承旨。爲兵房直院次對番矣。華鎭曰。都承旨果於是日。坐直於政院矣。命退。諸臣以次退出。
정조 6년
壬寅五月初六日申時。上御誠正閣。右承旨入侍時。右承旨鄭志儉。假注書趙衍德。記注官金健修金鳳顯。以次進伏訖。上曰。鄭東元出六。果善爲矣。聞祭享時。凡所熟設。躬自看檢云。故極用嘉尙。有此陞六之敎矣。志儉曰。平日持身。果謹實。故奉公亦如是矣。上曰。一直提學入侍。賤臣承命出。與沈念祖偕入進伏。上曰。欲飮江心水。可以得效耶。念祖曰。誠好矣。上曰。聞戶判言。則雖過十五朔。久陳愈好云。然否。念祖曰。若令久陳。則非活水矣。志儉曰。陳之愈好矣。上曰。痰核漸致堅固。是可悶矣。念祖曰。若作胞入處。則是甚尤難矣。上曰。監印之役。今至何境耶。念祖曰。數日後則當印出一編。看品次當爲封進矣。上曰。可也。念祖曰。活字鑄成事。問議于徐命膺。則以爲。內閣所鑄活字爲一萬五千字。而今番字樣稍小。若入向來一萬字物力。則可以鑄成云矣。上曰。詳問于箕伯而更稟。宜矣。念祖曰。奎章閣門戶。小有缺隙處。趁御眞移奉前。當爲修改矣。上曰。唯。志儉曰。修改時儀仗香爐。有難移奉。何以爲之乎。上曰。置之。可也。上曰。報春樓。卽舊日報春亭之修改者也。佔畢齋集四佳集。有報春亭記。以曺允亨書揭其記文。扁額亦依舊例。以報春亭書揭。喜雨樓三字。亦使允亨書之。揭于東廂。爲可矣。命退。諸臣以次退出。
정조 6년
行都承旨嚴璹藥院進。行左承旨金尙集坐。行右承旨徐有大坐直。左副承旨趙時偉坐。右副承旨鄭志儉內閣進。同副承旨徐鼎修坐直。注書趙興鎭病李祖承病。假注書趙衍德藥院直楊致鶴仕直。事變假注書李顯道仕。
정조 6년
徐鼎修啓曰。憲府連日監察茶時。事甚未安。除在外疏批未下外。大司憲李在協。掌令李敬一。竝卽牌招。何如。傳曰。允。
정조 6년
傳于徐鼎修曰。左副承旨同副承旨入侍。
정조 6년
傳于鄭志儉曰。承旨前望單子入之。
정조 6년
承旨前望單子入之。金尙集徐有大落點。
정조 6년
傳于徐鼎修曰。行右承旨徐有大敍用。與左承旨。牌招察任。
정조 6년
傳于徐有大曰。左承旨入侍。
정조 6년
傳于金尙集曰。坐直承旨入侍。
정조 6년
鄭志儉。以義禁府言啓曰。任時習金尙選。各笞五十收贖。解見任別敍。鄭致淳李枰各杖八十收贖。奪告身三等。吳載紹。杖一百收贖。告身盡行追奪。照律草記批旨內。如有功議。各減一等事。命下矣。鄭致淳十代祖蘭宗。佐理功臣云。功減一等。杖七十收贖。奪告身二等。李枰七代祖𤂾。靖國功臣。昌原君八寸親云。功議各減一等。杖六十收贖。奪告身一等。吳載紹高祖䎘。昭武原從功臣。海昌尉孫云。功議各減一等。杖八十收贖。奪告身三等。而任時習金尙選等。無功云矣。敢啓。傳曰。知道。任時習金尙選。罪最少犯最輕。宜有區別酌處之道。本律以公罪付過。還職放送。
정조 6년
金尙集。以義禁府言啓曰。任時習金尙選等本律。以公罪。付過還職放送事。命下矣。任時習金尙選等。以公罪。各笞五十收贖。付過還職之意。敢啓。傳曰。知道。
정조 6년
徐有大。以義禁府言啓曰。時囚罪人徐配修。更招公事判付內。以草記勘律後放送。見今亢旱此酷。囹圄不可無疏鬱之擧。在囚照法勘放。亦以草記擧行事。命下矣。徐配修段。祭享事體。何等至重。而祭欌之上。置衣笠。酒樽中。有燭露藁索等。不精之物。已極驚駭。而擅離典祀之所。使鋤棘之人。環坐堂上。事之駭愕。莫此爲甚。罪取考律文。則續大典祭祀條有曰。祭物未精潔者。陵典官員及典祀官。依一座全缺律論。大明律祭享條有曰。大祀牲牢玉帛黍稷之屬一座全缺者。杖一百。不應爲條有曰。凡不應得爲而爲之事理重者。杖八十。名例有曰。二罪以上俱發。以重者論。大典推斷條有曰。犯私罪。杖一百決杖。告身盡行追奪。先朝受敎內。王府決杖者。代以金贖矣。徐配修從重論。杖一百收贖。告身盡行追奪。放送。崔鳳民段。傳旨內。櫻桃體小品劣。不合御供。莫重進獻之物。如是未洽。事甚可駭。罪取考律文。則大明律不應爲條有曰。凡不應得爲而爲之者。笞四十。名例有曰。犯私罪。笞四十。附過還職。大典推斷條有曰。犯枉法受贓外。笞杖竝收贖云矣。崔鳳民。笞四十收贖。附過還職。放送。吳泰賢段。傳旨內。自有端午帖以來。未有若今番之不成樣。稱頉之數。至於十六人之多。此亦紀綱所在。推考。罪取考律文。則大明律違令條有曰。凡違令者。笞五十。名例。有曰。犯私罪。笞五十。解見任別敍。大典推斷條有曰。犯枉法受贓外。笞杖竝收贖云矣。吳泰賢。笞五十收贖。解見任別敍。放送。李東泰段。判付內。本道穀簿事。向來懲勵。何等截嚴。不出數年。復有此虛擁之弊。此而尋常處之。法將無所措。此囚可謂令後之故犯。本律加一等勘處。罪取考律文。則續六典倉庫條有曰。虛錄守令。徒三年定配。又五年禁錮。大典推斷條有曰。犯私罪。杖一百以上。告身盡行追奪云矣。李東泰本罪徒三年。依判付加一等。告身盡行追奪。又五年禁錮。平安道咸從府。流二千里定配。而以判付內辭意。具罪目。依例發遣府書吏。押送配所。林泰遠段。特敎之下。不爲自首委折。不可不一問後勘處。姑爲仍囚。何如。傳曰。允。有功議者。各減一等。玆事每欲定式而未果。草記照律。爲慮滯囚。而若無特敎。功議不得循例減等。是除弊之擧。反歸貽弊。此後照律草記。如無功議區別之敎。政院微稟。政院又或忘漏。本府言送政院。使之微稟事。載之該房故事。本府受敎。可也。
정조 6년
徐鼎修。以義禁府言啓曰。徐配修。杖一百收贖。告身盡行追奪。崔鳳民笞四十收贖。附過還職。吳泰賢笞五十收贖。解見任別敍。李東泰告身盡行追奪。又五年禁錮。平安道咸從府。流二千里定配事。照律草記批旨內。有功議者。各減一等事。命下矣。徐配修。達城尉五寸親云。議減一等。杖九十收贖。奪告身四等。崔鳳民六代祖湜。宣武原從功臣云。功減一等。笞三十收贖。附過還職。吳泰賢祖命恒。揚武功臣云。功減一等。笞四十收贖。附過還職。李東泰五代祖敏厚。寧國原從功臣云。功減一等。告身盡行追奪。又五年禁錮。徒三年定配之意。敢啓。傳曰。知道。
정조 6년
徐鼎修。以刑曹言啓曰。承政院書吏廉鳳瑞供辭啓目判付內。似此頑吏。嚴法重繩。然後命令不至屑越。依此知悉。照律事判下矣。謹按大明律應奏不奏罪條有曰。應奏請而不奏請者。杖一百。有所規避。從重論。廉鳳瑞。以此律旁照。杖一百罪從重論。加一等。杖六十徒一年照律。杖則收贖。洪忠道平澤縣定配所。卽爲押送之意。敢啓。傳曰。知道。
정조 6년
徐有大。以刑曹言啓曰。卽因義禁府移文。刑曹時囚。無論緊漫。分輕重次處事。命下矣。本曹在囚罪人李再福文仁得羅星采等。竝從輕重勘律決放之意。敢啓。傳曰。知道。
정조 6년
禁府啓目。粘徐配修更招云云。判付問目內辭意。更爲嚴問。則擅離祭所委折。亦爲自服。諸般罪狀。俱極痛駭。照律勘處何如。啓。以草記勘律後放送爲旀。見今亢旱此酷。囹圄不可無疏鬱之擧。在囚諸囚。竝只照法勘放。亦以草記擧行。錄囚之政。不可一行一否。刑曹時囚。無論緊漫。分輕重決處之意。枚擧文移爲良如敎。
정조 6년
刑曹啓目。向前廉鳳瑞。亦旣已遲晩。考律嚴勘。何如。啓。一犯猶甚痛惡。矧玆再犯。一宥已屈典憲。豈容再宥。似此頑吏。嚴法重繩。然後命令不至屑越。依此知悉。照律爲良如敎。
정조 6년
壬寅五月初七日卯時。上御誠正閣。左副承旨同副承旨入侍時。左副承旨趙時偉。同副承旨徐鼎修。假注書趙衍德。記注官金健修金鳳顯。以次進伏訖。上曰。昨夜政院事。全不成說。故差出左右承旨。此承宣可以修擧院事矣。上曰。內閣應製人。竝爲入侍事。分付。賤臣承命出。與一直提學沈念祖。二直提學鄭志儉。檢校直閣金宇鎭。吏曹參議徐有防偕入進伏。上曰。幾何做得乎。念祖等曰。姑未盡製矣。上曰。今此命製在御將。誠壯矣。念祖曰。果然矣。有防曰。御將欲設落成宴云矣。上曰。抄啓文臣試題。已爲頒布乎。念祖曰。已頒布矣。命退。諸臣以次退出。
정조 6년
壬寅五月初七日未時。上御誠正閣。左承旨入侍時。行左承旨金尙集。假注書趙衍德。記注官金健修金鳳顯。以次進伏訖。上曰。政院供職。與秋曹其勞。何如。尙集曰。比秋曹差勝矣。上曰。本曹殺獄案。凡幾人也。尙集曰。統以八道計之。則爲一百四人矣。上曰。近不用刑。故犯律者若是多乎。尙集曰。以不用刑時言之。其數亦不夥然矣。上曰。一旱轉甚。言念民事。誠渴悶矣。尙集曰。然矣。臣於禧陵差祭時。歷見北巖。則水根頗厚。擧皆移秧矣。上曰。旱災若此。秋農何如云耶。尙集曰。兩麥已辦大歉。而秋農姑未可知矣。命書傳敎曰。其雨其雨。出日杲杲。言念民事。萬萬渴悶。切擬遍擧圭壁。以效代犠之誠。而麥嶺已過。鋤期未屇。瀆籲是懼。姑且咨且。更欲觀四五日禱雨。果至太晩乎否。目下農形。難以狀辭詳悉。領略所管列邑。關問或面詢。祈雨祭何間設行當否。參以已見。指一狀聞事。分付畿湖伯處。上曰。奉審大臣今此入來。兼春秋出去。諭以陵所往還。何以爲之。見今日熱如此。使不得入侍矣。至於改莎諸節。果能畢役乎。詳問以來。健修承命出。回奏曰。莎草枯損處及半靑處。盡爲改莎。故爲役稍廣云矣。上曰。改莎處若是太廣。秋間更有修改之役矣。尙集曰。日旱雖如此。以水灑根。則可以得生云矣。命書傳敎曰。元陵陵官待明來朝。命退。諸臣以次退出。
정조 6년
壬寅五月初七日戌時。上御誠正閣。同副承旨入侍時。同副承旨徐鼎修。假注書趙衍德。記注官金健修金鳳顯。以次進伏訖。上曰。金虎門仍留事。分付。賤臣承命出傳。上曰。臺諫牌招啓辭。以允字頒布。卽爲出牌事。分付。賤臣承命出傳。命退。承史以次退出。
정조 6년
行都承旨嚴璹藥院直。行左承旨金尙集坐直。行右承旨徐有大坐直。左副承旨趙時偉坐。右副承旨鄭志儉內閣進直。同副承旨徐鼎修坐。注書趙興鎭病李祖承病。假注書趙衍德藥院直楊致鶴仕直。事變假注書李顯道仕。
정조 6년
傳于趙時偉曰。科次入侍。
정조 6년
趙時偉啓曰。皇朝三皇忌辰日望拜禮。前期一日以稟事。曾有受敎定式矣。今初十日太祖高皇帝忌辰日。親行望拜禮。何以爲之。敢稟。傳曰。謹當躬行矣。
정조 6년
以寶劍望筒。傳于金尙集曰。在外摠管許遞。與未差之代。前望單子入之。
정조 6년
以來十一日。輪對。取稟。傳于趙時偉曰。爲之。
정조 6년
吏批。有政。行判書李命植進。參判鄭一祥牌不進。參議徐有防進。承旨金尙集進。李𡊠爲刑曹參判。孫碩周爲司藝。李奭培爲監察。洪文泳爲掌令。司果李時秀今加通政。抄啓文臣課試連三次居首。依定式加資事。承傳。兵批。判書鄭好仁病。參判蔡弘履病。參議金宇鎭病。參知柳誼入直進。李時秀柳孟養爲副司直。
정조 6년
傳于趙時偉曰。亢旱此甚。在予修省之義。何敢寧息。再明日次對。行禮相値。進定於明日。
정조 6년
傳于金尙集曰。京畿監司。明日次對。同爲入侍。
정조 6년
備忘記。大臣譴罷之請。似出爲重臣俾伸廉隅。今則坐罷已有日矣。前判書趙㻐敍用事同。而豈可一敍一否。前水使洪秀輔。亦爲敍用。
정조 6년
鄭志儉。以奉常寺官員。以都提調提調意啓曰。東籍親耕田所種大麥。今五月望間。當爲成熟之意。敢啓。傳曰。攝刈。
정조 6년
金尙集。以義禁府言啓曰。平安監司徐浩修啓本據。刑曹粘目內。楚山前府使李東泰。移本府處之事。允下矣。李東泰今方待命。卽爲。拿囚之意。敢啓。傳曰。知道。
정조 6년
黃海監司黃昇源疏曰。伏以。臣於間者。伏奉聖旨。以臣爲黃海道觀察使。臣誠驚惶震慄。不知所以自措也。臣本至愚極陋。最居人下。而仰蒙我殿下天地覆燾之恩。前後歷敭。俱出人望之外。踵頂毛髮。都歸造化之內。僨誤旣多。而特垂寬假。遭罹奇怪。而曲加湔拂。以至于緋玉屬耳。驟進華顯。臣夙夜憂懼。如集于木。只有殫竭駑鈍。少答鴻私。而涓埃未效。寵渥愈隆。自喉司而遷國子。自國子而還喉司。淸朝近密之職。賢關師儒之長。有若非臣莫可者。除書絡繹。恩數頻繁。同朝薦紳。靡不竦動。臣是何人。憑依耿光。無一日不在顯列也。闔門感泣。不知死所。而至於藩翰重寄。尤非臣夢寐所敢期也。嗚呼。國家所以倚重者。在於方岳。故竊覸列朝以來。遴選之際。必也威望足以彈壓。才諝足以幹給。然後授之旌鉞。托之方面。而惟我殿下。粵自嗣服之初。憂勤黎元。綜理庶務。每簡嶽臣。其難其愼。天鑑所臨。焉敢有錙銖之隱者哉。臣識慮旣昧。踐歷至淺。以內則曾乏尺寸之勞。以外則未經字牧之官。而一朝擢拔於衆人之中。畀之宣化承流之責。在臣負蚊之懼。僨轅之憂。猶屬細故。數十州管轄之寄。緣臣而瘝廢。則其爲上累堯舜則哲之明。又如何哉。且念海西一路。介於關畿之間。荐被歉荒。生民之困悴。州郡之凋弊。視諸路益甚。而不幸護逆之徒。近出道內。人心訛誤。風俗乖敗。此時按察之任。其不可人人而濫授也明矣。揆分量才。稱塞無路。敢暴肝膈之懇。仰瀆紸纊之聽。伏惟聖慈。俯垂鑑諒。亟命銓部。收還臣新授藩任。以重官方。以安微分。千萬幸甚。臣無任屛營祈懇之至。謹昧死以聞。答曰。省疏具悉。勉湔前愆。卿其勿辭。往欽哉。
정조 6년
持平金履厚疏曰。伏以。景運回泰。陽德屬亨。呼嵩之祝。添海之謠。中外惟均。如臣無似。待罪西郵。汔至二十有餘朔之久矣。臣性本疎迂。才且淺短。絲毫莫補。一味尸素。居常惶愧。不意向者。柏府恩銜。忽及於千里關外。馹召繼至。於逖違之餘。臣感激恩數。蒼黃登程。計日前進。未及城闉。遽蒙恩遞。臣仰感聖眷。逈出尋常萬萬矣。臣伏私第。惶悚度日。曾未幾何。恩除又降。天牌嚴臨。自顧賤劣。何以得此於聖明也。仍伏念。臣稟賦闒茸。言議鹵莽。前後忝叨。不啻幾次。而未嘗出一言論一事。仰副我殿下德意之鄭重矣。以此觀之。臣何敢廁列於淸朝耳目之任。而圖報聖恩之萬一也哉。且臺閣自是重任。而如臣之衰鈍巽軟百不近似。豈敢以言責自居。而繩糾獻替也。居一日則有一日之責。居二日則有二日之責。臣之不合是任。臣實自知。顧何可一刻晏然冒據乎。伏乞聖慈。特垂諒察。亟許鐫改。以安私分焉。臣於不宜贅及他說。而臣旣見叨臺職。則一向含默。有所不敢。且目今極逆大賊之尙貸王章者。其在誓不俱生之義。不得不仰瀆於紸纊之下。伏願殿下。特加三思焉。凶逆餘孽。兆朕於湖右。又及於海西。噫嘻。痛矣。亂賊何代無之。而莫近年若也。惟我殿下。以天地好生之大德。至仁至慈之盛意。務從柔克。巨魁罔治。由是而亂逆疊出。妖如鄭妻而尙且假息。凶如龜柱而猶且貸頭。翼福之大憝。竟逭三尺而徑斃。瑩中之極逆。不用邦刑而薄竄。國榮之沮遏大計。往牒所無之大逆。偃斃牖下。終靳追施之律。樂純之窮凶絶悖。覆載難容之極賊。便處郊坰。未施島配之典。德相煥億之陰謀凶計。前古未有之亂賊。而不過竄塞而止。究厥所以。則天討不嚴。王章太寬。亂根未鋤。枝葉旋萌。玆豈非呑舟之魚。漏網而然乎。臣謂國榮之叔姪。德相之叔姪。一而二。二而一也。國榮雖斃。德相尙在。則譬如水之潛漬。火之益熾。而不卽防微杜漸。上下相持。今幾年所。巨慝貸刑妖孽接跡。又至于䎸賊而極矣。凶圖旣祕。獄情未著。雖以傳敎頒下觀之。固不可尋常處之。而尙置該廳。終未究覈。其爲損事面而乖國法大矣。臣謂䎸。亟令王府。爲先拿鞠。以待用刑。近者三司合辭諸賊。施以當律。以安宗社之重。以洩神人之憤。斷不可已也。臣無任激切祈懇之至。謹昧死以聞。答曰。省疏具悉。悉諭他批。爾其勿辭察職。
정조 6년
壬寅五月初八日卯時。上御誠正閣。科次入侍時。前一直提學鄭民始。時任一直提學沈念祖。二直提學鄭志儉。左副承旨趙時偉。同副承旨徐鼎修。假注書趙衍德。記注官金健修金鳳顯。以次進伏訖。上曰。今番應製。一直提學爲壯元。卿其聞之乎。民始曰。臣果聞之矣。命民始進覽訖。命書傳敎曰。承旨房仍。左副爲軍士房。右副爲禮房。又命書榻敎曰。再明日門路。以協陽門爲之。時偉曰。在前明陵改莎時。以水車霔灑云。今於元陵。以用此例。則不過十餘日。可以着根矣。上曰。予已商量矣。命念祖。進讀抄啓文臣試券。至四天。上曰。此文誠善作矣。民始等曰。果然矣。試官批五句將書等。上又親批六句。考券訖。命坼封。上曰。李時秀連三次居首。可以依定式加資矣。念祖曰。然矣。上曰。抄啓文臣之連魁陞資者。今始出矣。誠爲欣幸。民始曰。在前洪柱國。以文臣製述。連三次居魁。加資。而伊後更無爲之者。今幸有之矣。上曰。試官書送祕封。而使閣隷院隷。催促入來。仍呼新來。可也。命諸臣小退。待時秀來。同爲入侍。又以玉圈子一雙傳賜時秀。命卽懸圈。又以司謁下敎曰。加資不必待下批。依定式直捧傳旨。可也。少頃。諸臣與時秀入侍。上曰。唱新來乎。志儉曰。時秀稱以試官。不能爲三次居魁。終不聽從矣。上謂時秀曰。所作甚佳。且連三次加資。誠幸。此是抄啓課試後初出之事。而爾是文衡之子。尤有光色矣。民始曰。聞院隷所傳。則榮動一里。路人聚觀云矣。上曰。路上亦唱新來乎。時秀曰。然矣。上曰。誠奇且壯矣。上曰。當有謝箋。而十日則値齋日。以十一日進箋。閣臣及抄啓文臣皆入來。好矣。念祖曰。抄啓文臣。當盡數入參。若閣臣則時原任亦當盡參乎。上曰。可矣。上曰。此人可謂久屈。今幸陞資。極庸嘉歎。古或有文臣製述加資。而只是一次居魁。今此時秀。連三場居首。誠壯矣。民始曰。果然矣。上曰。何年爲吏郞乎。時秀曰。再昨年夏除拜矣。上曰。今此陞資。亦莫非數也。民始曰。果然矣。上曰。政事。以抄啓文臣連三次居首。依定式加資。書出。可也。命書傳敎曰。政官牌招開政。命念祖等先退。上曰。元陵陵官待令乎。時偉曰。然矣。上曰。承旨出去。以某條遮陽。盡得着根事。言于陵官。各軍門中最完水車。卽爲出送事。分付。民始曰。南漢城役。今幾訖役云。念後臣當呈狀出去矣。上曰。城役今番能善爲乎。民始曰。留營別將。着實監董。故果善爲云矣。上曰。卿其出去看審。可也。命退。諸臣以次退出。
정조 6년
壬寅五月初八日酉時。上御誠正閣。左副承旨入侍時。左副承旨鄭志儉。假注書趙衍德。記注官金健修金鳳顯。以次進伏訖。上曰。摠管前望斯速修入事。分付。賤臣承命出。回奏曰。姑未修正云矣。上曰。內閣二直提學入直。政院右承旨入直。可也。仍命書榻敎曰。右承旨。牌招入直。志儉曰。今十一日謝箋處所。以何處爲之乎。命書榻敎曰。抄啓文臣李時秀進箋時。親臨處所。以春塘臺爲之。侍衛以入直擧行。命退。承史以次退出。
정조 6년
行都承旨嚴璹藥院直。行左承旨金尙集齋宿。行右承旨徐有大齋宿。左副承旨趙時偉齋宿。右副承旨鄭志儉齋宿。同副承旨徐鼎修齋宿。注書趙興鎭病李祖承病。假注書趙衍德藥院直楊致鶴齋直。事變假注書李顯道仕。
정조 6년
傳于徐鼎修曰。禮房承旨入侍。
정조 6년
傳于徐鼎修曰。左承旨入侍。
정조 6년
傳于徐鼎修曰。銓官之膠守三品之格例。不念擇差之特敎何也。且閣臣與玉堂。體面孰重孰輕。此等處往往有矇然之失。不可無警。吏曹參議徐有防推考。祭官更令塡差。
정조 6년
徐鼎修。以禮曹言啓曰。初次祈雨祭。不卜日。十一日設行事。命下矣。三角山木覓山漢江等三處。遣三品官。依例設行之意。分付。何如。傳曰。允。獻官。無論堂下時原任閣臣。時任玉堂兩司。各別擇差事。分付。
정조 6년
摠管前望單子入之。都摠管鶴城君楡。副摠官具㢞落點。
정조 6년
傳于鄭志儉曰。留院公事入之。
정조 6년
以全羅監司朴祐源。罪人白天湜靈巖郡到配啓本。傳于鄭志儉曰。言不可不信。況王言乎。令兩道道臣到配後。多般譏詗行止。從後據實狀聞事。分付。
정조 6년
以姜彝正囚單子。傳于鄭志儉曰。分揀放送。
정조 6년
掌令洪文泳啓曰。臣姿性疎迂。言議拙撲。屢入臺省。自慙尸素。曩叨玉署。以權䎸事。不卽箚籲。大僚賓對。以在直儒臣之臨講筵塞責。陳奏。至請譴削。臣則伊日在直之人。緩懲討之罪。實無所逃。至今追訟。慙悸尙切。則職名雖改。時日稍久。難冒之義。三司何間。且臣與吏曹正郞臣金載瓚。有娚妹應避之嫌。銓曹注擬。未免不審。揆以公格自在當遞之科。以此以彼。勢難。仍據於臺次。請命遞斥臣職。答曰。相避特令勿拘。勿辭。亦勿退待。
정조 6년
大提學金鍾秀疏曰。伏以。臣於文衡之任。自知千萬不似。而六朔廝炒。一朝冒出。縱事會逃遁不得。奈名器玷辱無餘。中心愧恥。若撻于市。惟是撰進跋文。更圖去就。臣旣祗奉恩言。故竊意文字進御之日。卽臣職名箇滿之限。伊後兩疏。皆嘗警咳及此。而或因徑行情急。或以引罪事重。牽連附陳。語言無力。遂不克登時準請。分合續申控籲。而適有同宮之喪。身旣犯染。趑趄不敢。以至于今。則跡涉貪戀。尤無以自解於四方之笑罵。噫。因一不當出之出。據爲己有。仍生當去不去之計。臣雖無恥。不忍爲此。今始齋宿封章。從縣道上聞。伏願聖明。亟許遞解臣文衡之任。俾公器重而私心安焉。仍伏念。臣之歸養之請。于今三歲。辭已窮矣。意已竭矣。不幸臣兄死後。妻子倂命。臣母九耋之年。無所歸。歸依於臣。托窮命以送餘年者。朝暮左右。惟臣而已。捨之而去。以圖身榮。是知人理之所敢出哉。似此情狀。庶幾蒙容光之照。而只緣臣君親之際。誠意淺薄。以致言未見孚。事不諧願。則此臣之罪也。臣實撫躬慙痛。無面可顯。雖以公家事言之。瘝官廢事。積罪如山。內閣之長替下僚。輒致上煩聖慮。藝館之一無主管。已判永作敗局。此成何等事體。每一念至惶懍靡容。懇乞天地父母。曲憐臣情私之切急。爲世所悲。特命有司。準臣所請。上以光聖朝孝理之化。下以遂微臣終養之願。千萬血祝。臣無任屛營祈懇之至。謹昧死以聞。答曰。省疏具悉。寶鑑印役方張。本館事可悶。卿其勿辭。竢少間上來看檢。
정조 6년
壬寅五月初九日申時。上御誠正閣。禮房承旨入侍時。右副承旨鄭志儉。假注書趙衍德。記注官金健修金鳳顯。以次進伏訖。上曰。檢校待敎入來乎。志儉曰。俄始入來。方以問安啓辭。留在本閣矣。明日奎章閣奉審時。與別看役偕入看審乎。上曰。明日望拜時。二直提學落後奉審。可也。以香室祈雨祭香祝受押單子。命書曰。親押。又命書傳敎曰。明日親押。望拜禮後爲之。仍傳香祝。竝依禮文擧行之意。分付該曹。處所以明政殿月臺爲之。又命書榻敎曰。弘化正門及挾門。除標信開門。事過後還閉。上曰。祭報府更爲修入事。分付。命退。承史以次退出。
정조 6년
壬寅五月初九日申時。上御誠正閣。左承旨入侍時。行左承旨金尙集。假注書趙衍德。記注官金鳳顯。別兼別春秋徐龍輔。以次進伏訖。上曰。昨聞畿伯言。則道內農形。俱不成說云。是甚悶慮矣。尙集曰。果然矣。上曰。同副承旨入侍。賤臣承命出。與徐鼎修偕入進伏。上曰。祈雨祭文。親自製出。果何如。尙集進覽訖。奏曰。誠好矣。上曰。右承旨入侍。賤臣承命出。與徐有大偕入進伏。命書傳敎曰。此亦民事。明日望拜禮後。大臣戶惠堂旣命留待。鄭判府事同爲入侍之意。遣史官傳諭。又命書傳敎曰。發遣吏郞。祈雨祭諸執事。淸齋與否。摘奸以來。仍令吏郞申飭獻官以下。俾各齋沐其身。洗濯其衣。十分致潔虔誠之意。面面知委。雖以外邑言之。各其邑倅。必皆先期齎誠。毋或有一分欠潔之事。事嚴飭京畿監司處。禁草則近無是規。禁酒則着意察飭事。一體分付京外祈雨祭官處。上曰。大祝朴天行。是進轎差備。更以無故人差出事。分付。賤臣承命出傳。命退。承史以次退出。
정조 6년
行都承旨嚴璹藥院進。行左承旨徐有大坐。右承旨趙時偉坐。左副承旨鄭志儉坐。右副承旨徐鼎修坐直。同副承旨李時秀坐直。注書趙興鎭病李祖承病。假注書趙衍德藥院直楊致鶴仕直。事變假注書李顯道仕。
정조 6년
上詣春塘臺。皇壇望拜禮時。入幕次後。奎章閣政院玉堂藥房口傳問安。答曰。知道。
정조 6년
傳于徐有大曰。大臣戶惠堂。鄭判府事入侍。
정조 6년
傳于徐鼎修曰。奉審承旨入侍。
정조 6년
徐有大啓曰。右副承旨徐鼎修。俄已入侍矣。臣吏兵批進進之意。敢啓。傳曰。允。
정조 6년
吏批。有政。行判書李命植進。參判鄭一祥牌不進。參議徐有防進。承旨★★★進。金履素爲左尹。尹塾爲同義禁。林鳳頀爲直講。徐琢修爲原州判官。曺命喆爲橫城縣監。許鍒爲保安察訪。鄭若淳爲載寧郡守。李時秀爲承旨。李素爲新溪縣令。接慰官沈樂洙。兼春秋睦祖永單付。兵批。判書鄭好仁進。參判蔡弘履病。參議金宇鎭病。參知柳誼入直進。李性源爲知事。田翊顯爲五衛將。李錡鉉爲都摠都事。李光澤爲訓鍊判官。洪重完爲慶熙將。朴河潤爲江原監營中軍。楸仇非權管李春得單付。趙㻐洪秀輔爲副司直。
정조 6년
徐有大啓曰。新除授同副承旨李時秀。牌招察任。何如。傳曰。允。
정조 6년
傳于徐鼎修曰。承旨房仍。
정조 6년
傳于徐鼎修曰。騎馬三疋立之。
정조 6년
傳于徐鼎修曰。經筵有命。館官不備。政官牌招開政。
정조 6년
吏批。再政啓曰。副提學今當差出。擬望之人乏少。承旨竝擬何如。傳曰。允。沈念祖爲副提學。徐有成爲副應敎。尹煜爲永陵令。兵批。無政。
정조 6년
備忘記。兩營把摠。皆是自辟之窠。前後以擇差之意。飭敎何如也。至於捕廳從事官。爲任亦自不輕。而近日照擬者。非中下之類。卽凡庸之人。縱急濟私。寧忽奉公。禁衛大將李敬懋。捕盜大將李敬懋。宜施問備之典。以爲警後之道。而以此處分。可謂緦小功之察。第自政院。其委折問啓。
정조 6년
徐鼎修啓曰。兩營把摠。皆是自辟之窠。前後飭敎何如也。至於捕廳從事官。爲任亦自不輕。而近日照擬者。非中下之類。卽凡庸之人。縱急濟私。寧忽奉公。禁衛大將李敬懋。捕盜大將李敬懋。宜施問備之典。以爲警後之道。而以此處分。可謂緦小功之察。第自政院。其委折問啓事。命下矣。問于禁衛大將捕盜大將李敬懋處。則以爲。臣猥叨匪分。觸事昏憒。效蔑埍埃。罪積丘山之中。把摠之爲任不輕。而膠守踐歷。排擬不審。從事之職責稍別。而只取已試。移換無當。莫非臣蒙騃憒劣。全不事事之罪。問啓之下。走伏闕外。戰恐待罪。不知所達云矣。敢啓。傳曰。將臣深夜來到闕外。獨不念瞻聆之駭惑。使卽退去。
정조 6년
徐鼎修。以禮曹言啓曰。寧陵各祭享獻官執事。依英陵例。可以塡差與否。依聖敎問于京畿監營。則以爲。獻官則鄰近邑秩高守令中。可以推移塡差。至於贊謁者。以附近守令察訪。亦可分排云矣。典祀官旣受祭物。前期進去。則勢當自吏曹差遣。其餘獻官執事。一依英陵例擧行。無甚掣礙之端。而事係變通。非臣曹所敢擅便。何以爲之。敢稟。傳曰。依草記施行。
정조 6년
李時秀。以禮曹言啓曰。觀此江原道暗行御史李夔別單。則論列孝烈凡三人。而淮陽校生李茂業。以窮峽愚氓。能知孝親之道。嘗糞之節。負米之行。無愧古人。至使純誠見孚於嶺虎。論其實行。有足嘉歎。若其居喪盡哀。亦由天性。非出假飾。而襄陽民金允恒妻李召史。在家孝於父母。及嫁順於舅姑。夫病願以身代。及其歿也。終至於以身殉之。其就死之從容。從夫之貞烈。實是愚氓村婦所未嘗有者。其在聳勸之道。合施棹楔之典。而茂業見方生存云。生前旌閭。係是罕有。姑先施以許免復戶之典。李召史令本道卽爲旌閭。通川吏金致謙之忘身冒赴於客舍失火之時。奉出殿牌。自至焦爛者。論其誠謹。亦足嘉尙。施以復戶之典。俾爲他人之勸。恐似得宜。以此分付本道。江陵府丘山祠宇之重建。旣與新創有異。令道臣採取一邑公論。論報本曹。更爲稟處。至於因臺啓行査事。旣因査報。纔已草記。令無可以覆啓者。置之。何如。傳曰。淮陽校生李茂業。渠以窮峽愚氓。有此卓絶之行。方之古人。實無所愧。何必毁身滅性。然後始許棹楔之典。然生前棹楔。已例絶罕。依草記給復。待茂業死後。令地方官旌表所居之閭。襄陽民人金允恒妻李召史。女子之死而從夫。世豈無之。至於此女。節義可謂特異。從容取義。豈非準備語也。申飭該道。劃卽旌表。俾遐俗知所聳勸。通川吏金致謙給復事及他餘條件。亦爲依草記分付。可也。
정조 6년
李時秀。以備邊司言啓曰。因江原道暗行御史李夔別單書啓。通川郡故嘉善朴宣燁妻金氏。前後爲民捐財之數。合爲一千五百兩零。極涉嘉尙。考例施賞事覆奏。令本司草記稟處事。命下矣。月前通川民人李斗仁。以金氏捐千金補蔘價事。有所上言。而特下嘉奬之敎。仍命行會道臣。詳探實蹟。草記論賞矣。道臣之報未到。而御史之啓先至。蔘價補給。果與民人上言。無一差爽。其外又有邸人價漁夫役驛卒稅防納之事。而前後通計合爲一千五百兩零矣。積而能散。丈夫所難。而惟彼金氏。乃以一女子之身。特捐千五百之財。連當衆民難支之役。其所嘉歎。非比尋常。荒年納穀之類。其數不過數包。而尙有帖加。況此人乎。謹按法典內。士族婦女年九十以上。依老職加資例。特加夫人之階。金氏雖非士族。而其所施財。若是夥然。揆以聳動之道。合施拔例之賞。且其夫宣燁。亦以補賑。秩至嘉善。若經實職。當有從夫之典。以此以彼。有不容泯沒。通川郡金氏。特令該曹。成給淑夫人之帖。以爲激勸之方。何如。傳曰。允。金氏夫人帖。今日政下批。仍令該道道臣。招致金女族屬。宣諭朝家嘉尙之意。出給敎旨。以爲歸傳金女之地事。措辭行會。